Tirsdag aften blev festivalgæsterne ved årets Nibe Festival lukket ind på camp-området. Og der var kamp om at få de bedste pladser.

Mange var mødt op flere timer før der blev lukket op til camp-området på årets Nibe Festival. Festivalgæsterne ville sikre sig den bedste plads. Ventetiden blev brugt på at drikke et par øl i sommersolen og høre musik. Der var dog ikke enighed om, hvilken plads på campen der var den bedste. Nogle ville være tæt på scenerne, imens andre ville være tæt på barerne på campen. Men de var alle klar til at løbe for den plads, som de havde udset sig. Da der endelig blev åbnet ind til campen, skulle festivaldeltagerne lige igennem kontrollen, og derefter gik jagten i gang på de bedste pladser. Campen blev så småt fyldt op med telte og campingvogne.